Predkladacia správa

Spoločný československý pavilón v areáli Giardini di Castello v Benátkach nebol po rozdelení Československa predmetom delenia federálneho majetku. Pozornosti unikol zrejme preto, že bol dlhodobo v správe Národní galerie v Prahe, ktorá ho z poverenia MK ČR spravuje naďalej. Od roku 1993 v pavilóne na rozdelených teritóriách vystavovali oba štáty separátne. 
V marci 2000 prebehlo v Bratislave rokovanie česko-slovenskej pracovnej skupiny, ktorá precízne formulovala znenie dohody o rozdelení výstavného pavilónu (majetkovo v pomere 2:1, užívanie 1:1). Rokovanie viedol za MK ČR námestník ministra p. Novák, za MK SR štátny tajomník p. Gacík. Dňa 11. apríla 2000 bola dohoda predložená na medzirezortné pripomienkové konanie. Po jeho ukončení a zapracovaní pripomienok bol text Dohody zaslaný dňa 2. mája 2000 zahraničnému odboru MK ČR. Keďže medzinárodnoprávny odbor MZV ČR vzniesol v rámci vnútroštátneho pripomienkového konania závažné pripomienky k textu dohody, bolo po jeho zaslaní Ministerstvu kultúry SR v júli 2001 na slovenskej strane nevyhnutné pristúpiť k novému pripomienkovému konaniu.  Z dôvodu zmien vykonaných v návrhu textu sa uskutočnilo ďalšie expertné rokovanie dňa 12. novembra 2001 v Prahe. Rokovanie viedol za MK SR štátny tajomník p. Gacík, za MK ČR námestník ministra p. Novák. Spoločný návrh zmluvného dokumentu, ktorý vzišiel z expertného rokovania, bol predložený na medzirezortné pripomienkové konanie v decembri 2001. V rámci medzirezortného pripomienkového konania nebola na slovenskej strane vznesená žiadna zásadná pripomienka. Na českej strane uplatnili pripomienky rezorty ministerstva školstva, zahraničných vecí, financií a dopravy. Išlo predovšetkým o špecifikáciu pojmov správa a užívanie pavilónu a požiadavku MZV ČR, aby bola dohoda schvaľovaná ako prezidentská. Dňa 4. apríla 2002 sa uskutočnilo expertné rokovanie, kde boli prediskutované pripomienky jednotlivých rezortov z medzirezortného pripomienkového konania. Zástupcovia pripomienkujúcich subjektov a zainteresovaných rezortov sa dohodli na spoločnom návrhu textu dohody, ktorý bol parafovaný štátnym tajomníkom MK SR Milanom Gacíkom a štátnym tajomníkom MK ČR Zdeňkom Novákom, a ktorý bol predložený na medzirezortné pripomienkové konanie v máji 2002. V rámci tohto pripomienkového konania nebola vznesená žiadna zásadná pripomienka, Ministerstvo spravodlivosti SR opakovane odporúčalo, aby náklady spojené s údržbou a nevyhnutnými opravami boli uhrádzané v pomere spoluvlastníckych podielov, teda nie v pomere 1:1. Pripomienku však nebolo možné akceptovať, vzhľadom na fakt, že na uvedenom pomere sa dohodli príslušné právne. 
Podpis dohody bude krokom, ktorý prispeje k ďalšiemu prehĺbeniu vzájomnej spolupráce v oblasti kultúry a potvrdí snahu o vysporiadanie spoločného majetku medzi Slovenskou a Českou republikou.